***ሰብ ክሃልል ከሎ ዓጋቲ የብሉን ካብ ኣድጊ ይኸፍእ፡***

*ኣብ ሕብረተ-ሰብና ይኹን ሕብረተ-ሰብ ዓለም ኣድጊ ከም ደንቆሮ ዘይሓስብ ስለ ዝርኤ፡ ነቶም ከይሓሰቡ ንዓመታት ዝተቓለሱሉን ዝደኸሙሉ፡ ብፍላይ ኣብ ሜዳ ብረት ዓጢቑ ንነጻነት ኤርትራ ዝተቓለሰ ተጋዳላይ፡ ነቲ ዝነበሮ ኩቡር ስምን ዘመዝገቦ ኣደናቒ ዝናን ኣርሒቑን ኣዕሙቑን ካብ ዘይምሕሳብ፡ ታሪኹ ከም ኣብ ሑጻ ዝፈሰሰ ማይ ሃፊፉ ዋጋ ኣልቦ ኮይኑ ከም ዝተርፍ ክገብሮ ክትርእን ክትሰምዕን ከሎኻ ካብ ኣድጊ ዝበልጸሉ ምኽንያት ምንም የብሉን ኣብ ዝብል መደምደምታ የብጽሓኻ። እዚ ነቶም ሃገር ክርምሱ ንጃንዳ ድሕረ ግንባር ጌሮም ኣብ ኣውራጃውን ብሄራውን ውዳቤታት ተዋፊሮም ህዝቢ ከደናግሩ ዝጓየዩ ዘለዉ ሃሱሱት ዝምልከት እዩ።*

 *ታሪኽ ጽቡቕ ይኹን ኩፉእ ናይ ፈጻሚኡ ጥራሕ ኣይኮነን። ምስኡ ጸኒሑ ምስኡ ዝመውት ጥራሕ’ውን ኣይኮነን። ናይ ስድራቤቱ ብፍላይ ናይ ውሉዱ ንብረት እዩ። በዓል ጽቢቕ ታሪኽ ክቡርን ረዚንን ታሪኽ የውርስ። ብዓል ሒማቕ ታሪኽ ድማ ፍንፉንን ረሳሕን ታሪኽ የውርስ። ስለዚ፡ እነውርሶ ታሪኽ ካብ ውሉድ ንዎሎዶ ዝተሓላለፍ ከም ምዃኑ መጠን፡ ንደቅና፡ ደቂ ደቅናን፡ ደቆምን፡ ደቂ ደቆምን፡ ክንዮኡን ዝኸይድ ስለ ዝኾነ፡ ዘኹርዕ ድኣንበር ርእሶም ዘድንን ከይከውን እቲ ምርጫ ናቶም ኣይኮነን ናትና እዩ። እቲ ግዜ ጽባሕ ኣይኮነን ሎሚ እዩ። ኣብ ጉዳይ ሃገርና እንፍጽሞም ጌጋታት ቅድሚ ምፍጻምና፡ ሓደ፡ ክልተ፡ ሰለስተ ግዜ ክንሓስብ ይግባእ። ሓንሳብ ምስ ተፈጸሙ ንምድምሳሶም ከም ርሳስን መደምሰስን ዝሳነዩ ክኾኑ ስለ ዘይክእሉ።*

 *ደድሕሪ ኣድጊ ዝኸደ ጥራጥ ኣድጊ ለመደ ዝበሃል ምስላ ኣሎ። እዚ ምስላ’ዚ ስቕ ኢሉ ዝመጸ ኣይኮነን። ሓንሳብ ተራእዩ ዝጠፍእ’ውን ኣይኮነን። ኣብ ኤእዋኑ ምስ ሃለልቲ ዝሃሉ ሰባት ስለ ዘለዉ እዩ። ከምቲ ኣድጊ ዕላማ ዘይብሉ ህላ ክትሃልል ከላ ዒሉኣ ስዒቡ ዝሃልል ምስኣ፡ ውላዳን ንሳን ድራር ዝብኢ ዝኾኑ፡ ሰባት’ውን ሃለልቲ ስለምንታይን ኣበይ ንምብጻሕን ከምዝሃሉ ከይሓተቱ ደድሕሪኦም ብምህላል ኣብዘይ ተጸበዩዎን ክወጹዎ ኣብዘይክእሉ መፈንጠራ ይኣትዉ። ሓንሳብ ኣብቲ መፈንጠ ምስ ኣተዉ ንምምላስ ዕድለ ኣልቦ ኮይኑ ስለ ዝስምዖም ኣሮማይ ብዝብል ቀቢጸ ተስፋ ተዋሒጦም ሰዓብትን ኣገልገልቲ ኣታለልቶም ክኾኑ ይግደዱ። ካልእ ምሳሌ’ውን ኣሎ ነዚ ጽሑፍ ዘረጓጉድ። ወኻርያስ ንበጊዕ፡ በጊዕ እንታይ ገደሰኪ ምስ ዕያውትኺ ኣብዚ ቦቕሳስ ሳዕሪ ዘይብሉ ሜሬት ትደኽሚ፡ ኩንዮታ ኩርባ ከመይ ዘለ ለሰይ ብሮማዲ ዝተሸፈነ ኣሎ ኣብኡ ምስ ዕያውትኺ ከድኩም ከብድኹም ዘይትመልኡ ኢላታ ይበሃል። ወዮ በጊዕ ዘረባ ወኻርያ ሰሚዓ ዕያውታ ሒዛ ትኸይድ እሞ ኣብኡ ምስ በጽሔት ኣዛብእ ተቐቢሎም ምስ ዕያውታ ወሓጥዋ ይበሃል።*

 *መሲልካ እንታይ ኣምጻእካ እንድዩ። ብወገና ንወያኔ ካብ ተግባራታ ተበጊስና ጃንዳ ሰሚናያ። ብወገን ህዝቢ ኢትዮጵያ ድማ ኣብ ውሽጢ ዝሓለፈ ክልተ ዓመታት “”የቀን ጅብ”” (ዝብኢ ቀትሪ) ኢሎም ኣጠሚቖማ። እዚ ክልቲኡ ሓቀኛ ባህርያት ወያነ ዝገልጽ ኣስማት እዩ። እቲ ጃንዳ ዘበላ ከም ርዲኢተይ፡ ብሜሬት ይኹን ባሕሪ ኣየር፡ ብሕብሪ ይኹን ባህሊ ታሪኽ፡ ብዓቕሚ ይኹን ትሕዝቶ፡ ብቛንቋ ይኹን ልምዲ፡ ዘይቀርቡዋን ዘይመስሉዋን ተጸጊዓ፡ ጸረ ጎረባብታን ህዝባን፡ ሰላም ክትዘርግ ምዕሳባ፡፡ እቲ የቀን ጅብ (ዝብኢ ቀትሪ) ዘበላ ድማ ብዝያዳ እቶም ዘጠመቑዋ ክገልጹዎ ይሓይሽ፡ ግን ሚስጢር ስለ ዘይኮነ፡ ብቐትሪ ኢትዮጵያውያን መንእሰያት ብፍላይ ካብ ብሄረ ኣምሓራን ኦሮሞን ገፊፋ፡ ብለይቲ ስለ ተጽንቶም እዩ። ዝብኢ ንወኻርያ ኣይበልዓን እዩ። ምኽንያቱ ሓስያ ሓሳስያ፡ ኣታሊላ ዝብልዑ እንስሳታት ስለ ተምጽኣሉ።*

 *እዞም ኣብ ግዜ ሰውራና ተብዓት ጀጋኑ ኢልና ንንየተሎም ዝነበርና ናይሕጂ ወኻሩ ኣገልገልቲ ጃንዳ፡ ከምታ ወኻርያ ነታ በጊዕ ዘታለለታ እሞ ድራር ኣዛብእ ዝገበረታ፡ መንእሰያትና ብምትላል ኣብ መጻወድያ ዛረባታት ስደተኛታት ኤርትራውያን ኢላ ትጽውዖ መሰሎም ዘይሕለወሉ ቤት ማእሰርትታት (ሻላታት) ዳጉናቶም ትርከብ። እሶም ተዳጉኖም እተን ወኻሩ ድማ ካልኦት ክምእርራ ይዋፈራ። ብልክዕ ህዝቢ ኢትዮጵያ ንጃንዳ ኣዛብእ ክብልዎም ከለዉ ብመጽናዕቲ ከም ዝበጽሕዎ ንርዳእ። እዞም ኤርትራውያን መንእሰያት ኣብ ሻላታት ጃንዳ ዘለዉ፡ ሃገሮም ወይ መንግስቶም ዝጸልኡ ኣይኮኑን። መጋድልቶም ኣብ ዕርዲ (ድፋዕ) ብእምነት ራሕሪሖም ዝኸድዑ ኣይኮኑን። ከድዓት ተባሂሎም ክጽውዑ ፍጹም ጌጋ እዩ። መንእሰይ ብባህርያቱ ንቕድሚኡ እዩ። “ልቢ ጎበዝ ኣብ ደረቱ” ተባሂሉ ይምሰል እዩ። ኩልና መንእሰያት ኣብ ዝነበርናሉ ዝነበረና ጠባያትን ድሌታትን ንርስዖ ኣይመስለንን። ኩፉኣት ንዘርጊ ዝተዓጥቁ ኣዝዮም ውሑዳት ብቑጽሪ ዘይጥቀሱ ከምዘለዉ ልክዕ እዩ። ብፍላይ እቶም ኤርትራ ዓደይየ ክብሉ ጸኒሖም፡ ባህላዊ ጉዳያት ህግደፍ ኣፍ ዘኽፈቶም ስነ ጥበባውያን፡ ግልብጥ ኢሎም ንጃንዳ ዝውዱሱ ዘለዉ፡ ጠላማት። ግን ብሰንኪ ንቑጽ ይነድድ ርሑስ ከምዝብሃል ጌርና ክንወስዶ ኣሎና። ነቶም ንጹሃን ጥራሕ ንእስነት ዘስዓቦ ጉድለት እምበር ገበን ዘይገበሩ፡ ምስቶም ሃገር ክሸጥዋ፡ ክብሪ ነጻነት ከጸልምቱ፡ ጽምኢ ስልጣኖም ከርውዩ ኣሕዋቶም ክድፈራ ዋርድያ (ሓረስ) ዝወጹ፡ ጃንዳ ክትወርር መሪሖም ዝጎዓዙ፡ ጽምኢ ስልጣን ኣስኪሩዎም ጸረ ሃገርን ህዝብን ደው ዝበሉ። ካብ ፖሎቲካ ናብ ኣውራጃነት ጢሒሎም ካልኦት ከጥሕሉ ዑሱባት ጌርና ክንርእዮም ጌጋ እዩ። እቲ ብትውልዱ ይኹን ብእምነቱ ጽሩይ ኤርትራዊ (ብጀካ እቶም ዕሱባት በሕዋቶምን ደቆምን ዝቛመሩ ገዲፍና) ሃገሩ ዝጸልእን ዝጠልምን የለን። መንእሰያትና ኣብ ዝኸዱ ከይዶም ሕቡናት ብሃገሮምን መንግስቶም እዮም።*

 *እዞም ኣብ ሻላታት ትግራይ ተዳጉኖም ዘለዉ ስደተኛታት ደቕና ኣሓትናን ኣሕዋትና፡ ኣፍ ሓርገጽ ድኣ ኮይኑዎም እምበር ዓዱ ክምለስ ዘይደሊ እንተሎ ኣዝዩ ዉሑድ እዩ። ኣብዚ ኩሉ ኤርትራዊ ክፈልጦ ዘለዎ፡ ካብዚ መዓስከራት ስደተኛታት ንከይወጹ ዝገብሩዎም ዘለዉ ጃንዳ ጥራሕ ኣይኮነትን። እቶም ቀንድን ዝኸፍኡን ብጃንዳ ዝተቖጽሩ ኣርካናት ክድዓት እዮም። ካብዚ እንተወጺኦም ዓዶም ተመሊሶም ናይቲ ስርዓት መሳርሒ ኮይኖም ጸረ ህዝቢ ትግራይ ከኽትቶም እዩ እናበሉ ማሕዩራት ኮይኖም ክነብሩ ይገብሩዎም ኣለዉ። ዝኾነ ፍጡር ክኽሕዶን ክርስዖን ዘይግባእ ታሪኽ ኣሎ። ህዝብን መንግስትን ኤርትራ ንህዝቢ ትግራይ ካብቲ ዝነበሮ ረግጺ ኣብ ትሕቲ ስርዓታት ገዛእቲ ኢትዮጵያ ነጻ ንኽውጽእ መስዋእቲ ዝኸፈለ ምዃኑ ጃንዳ እንተጠለመቶ ታሪኽ ኣይጠልሞን እዩ። ሕጂውን ህዝብን መንግስትን ኤርትራ ነቲ ብደቁ ተጨቊኑ መከራ ዝወርዶ ዘሎ ህዝቢ ትግራይ እንትርፎ ራህዋን ሰላምን እንተዘይኮይኑ፡ ከምዚ ጃንዳን ዑሱባታን ዝብሎዎ ንሕማቕ ተመኒናሉ ኣይንፈልጥን። ጃንዳ ዓቕላ ክጸባ ከሎ ንህዝቢ ትግራይ ምስ ህዝቢ ኤርትራ ከተጻልኦ ትወስዶ ሜላ ክዝንግዓሉ ኣይግባእን።*

 *ካልእ ዘገርም ነገር ጃንዳ መበል 28 ዓመት ብሳላ ብህዝባዊ ግንባር ደገፍ ዝረኸበቶ ዓወት ኣብ መቐለ ክትጽንብል ከላ ነቲ ኩሉ ስደተኛ ኤርትራዊ፡ 99% ብዘይድለቱ ኣገዲዳ ፍትሓዊት ክትመስል ኣብቲ ጽንብል ኣሰሊፋቶ። ጸረ መንግስቲ ኤርትራ ከም ዝጭርሕ ገራቶ። እቲ ኣፉ ዝብሎን ልቡ ዝሓስቦን ግን ኣይፈለጠቶን። “ወይ ዓዶም ግደፈሎም ወይ ዝበሉኻ ግበረሎም” ከምዝበሃል፡ ምርጫ ኤርትራውያን ዓዶም ክገድፉሎም እኳ እንተኾነ፡ ብጸጥታ ጃንዳ እናተሓለዉ ነቲ ዘይኣምኑሉን ዘይደልዩዎ ጽምብል ተሳቲፎሞ። ጃንዳ መሰል ኤርትራውያን ቀደም ኣይሓለወት ሎሚውን ኣይትሕሉን እያ። ህዝቢ ኤርትራ ኣብ ኩሉ ኩርናዕ ዓለም ዘሎ ነቲ ንዓለም ዘገረመ ዓወት ስርሒት ፈንቅል ከኽብር ከሎ፡ ኣብ ትግራይ ዝርከብ ስደተኛ ህዝብና ግን ንኸየብዕል ኣብቲ ብብዝሒ ዝነብረሉ ብጸጥታ ጃንዳ እዩ ክሕሎ ተግሩ።*

 *ናይ ውልቀ ሰባት ኣስማት ምጥቃስ ደስ ዘይብለኒ እኳ እንቶኾነ፡ ነቶም ስም ጀጋኑ ክዝንጡልን ከካፍኡን ህዝቢ ክጎጃጅሉን ስራሕና ኢሎም ሒዞሞ ዘለዉ ሓላፍነት ዝጎዶሎም ክሰምዕ ከለኹ ሕልናይ ስለ ዘይቅበሎ ኣስማት ውልቀ ሰባት ክጠቅስ ክግደድ። በዓል ኣ/ዓንደብርሃን፡ ፕ/በረከት ዶ/ኣሰውፋ ካልኦትን ነቲ ዝነበሩዎን ጀጋኑ መንእያት ኣብ ቅድሚኦም ዝተሰውኡሉን ስርሒት ፈንቀል ከይተዛረብሉ ትም ምባል ጥራሕ ዘይኮነ፡ ነቲ ዓላማ ናይ ወይጦታትን ኣውራጃውያን ኣኼባታት ክመርሑን ክውዱቡን’ዮም ዘሕልፍዎ ዘለዉ። “ወደን ከይሓምያስ ሰይቲ ወደን ይሓምያ” ከምዝበሃል። ካብ ጃንዳ ጽቡቕ ኣይንጽበን። ካብዞም ኤርትራዊት ማህጸን ዝወለደቶም ሙሁራት ዝበሃሉ፡ ትማል ተጋደልቲ ሎሚ ጠለምቲ ፈላለይቲ ምስታ መቓብር ሰማእታት ኣሕዋቶምን ብጾቶምን ደቆምን ዝፈሓረት ጃንዳ ተዓሲቦን ህዝቦም ይጠልሙ ዝበሃል ሓሳብ ኣብ ማንም ኤርትራዊ ኣእሙሮ ኣይነበረን። ክሕክሉ መሰሎም እኳ እንተኾነ ንመንግስቲ ኤርትራ ግን ከም ናይ መሓከሊኦም ምኽንያት ጌሮም ከቕርብዎ መሰልን ሓቅን የብሎምን። ዝቛወም ዝዓግቶ የብሉን። ግን ሃገር እናሃነጸ፡ ህዝቢ እናደገፈ፡ ጸላእቲ ሃገር እናመከተ ድኣንበር፡ ሓድነት ሓፋሽ ክትዘርግ ምስ ጸላእቲ ሃገርን ህዝብን ተሰሊፍካ ኣይኮነን።*

 *መቸስ ዕድመ እንተሂቡካ ብዙሕ እንዲኻ ትርኢ። ከምቲ ስነ-ጥበባዊ ተኽሊኬል ገብሩ (ወዲ ገብሩ) ዝበሎ “” ንኹሉ ንኹሉ፡ ንኹሉ እንቋዕ ኣርከብኩሉ”” ነዚ ዘሎ ሕማቕ ይኹን ጽቡቕ እንቛዕ ኣርከብናሉ። እቲ ጽቡቕ ንሕጎሰሉ፡ ታሪኽና ነዘንትወሉ፡ ንስለ ህላወና ዝሓለፉ ሰማእታትና ንዝክረሉን ነመስግነሉን፡፡ እቲ ሕማቕ ተርእዮታት ምምጽኡ ዘሕዝን እኳ ይኹን እንበር፡ ንሱውን ንሕጎሰሉ ሸነኽ ኣለዎ። እንቛዕ ተደጒሉ ጸኒሑ ንሕና ዓዲ ውዕል ወይ ምስሓለፍና ኣይኮነ። ድሕሪ ነዊሕ ጉዕዞ ኣሽሓት መስዋእቲ ተኸፊሉዋ ዝተረኽበ ነጻነት፡ ዝመጽእ ኤርትራዊ ወሎዶ ብዘይ ዝኾነ ድሑር ዝምባለታት፡ ጽርይቲ ሃገር ብዘይ ፍልልይ፡ ሃይማኖት፡ ዓሌት፡ ኣውራጃ፡ ካልእን ከነረክብ እናሰራሕና ከሎና እዚ ሕጂ ንሰምዖን ንርእዮን ዘሎና ኣብ ግዜና ምኹኑ ዘሔጉስ እዩ። ምኽንያቱ ካብ ድጉል ሓደገኛ ሓድጊ ሓዲግና ንኸይድ ንክንቃለሶ ዕድል ስለ ዝሃበና።*

 *ካልእ ምስዚ ጽሑፍ ተተሓሒዙ ክሰፍር ዝግብኦ፡ ተቛመርቲ ጉጅለታት ንውዳቤታት ህዝባዊ ግንባር ኣብ ወጻኢ ንምድኻም ዘይተጸግዑዎ ሓይሊ፡ ዘይኳሕኩሕዎ ማንዕጾ፡ ዘይፈተኑዎ ሜላ፡ ዘይዳህሰስዎ ክፍኣት፡ ዘይላሓስዎ ሳእኒ፡ ሕሉፍ ሓሊፎም፡ ብዓዲ፡ ብሄር፡ ወረዳ፡ ኣውራጃ፡ ሃይማኖት ጀብሃውነት፡ ኣዝዩ ዘገርም ድማ ብመዓር ዝተሸፈና ውሽጠን ዕረ ዝኾና ማሕበራት ብዝተፈላለያ ኣስማት ዝተጠመቓ ብምቛም ክፍትና ድሕሪ ምጽናሕ ውጺኢት ስለ ዘይረኸባሉ፡ ሕጂ ሓድሽ ሜላ ተባሂሉ ዝሰርሓሉ ዘለዋ፡ ብጃንዳ እትምወል ናታተን ማሕበር ደቂ ኣንስትዮ ምቛም እዩ። ስለምንታይ ሃማደኤ ከም ታርገት ተወሲደን ንዝብል ሓታቲ፡ ሃማደኤ ኩልና ከም እንፈልጦ፡ ኣብ ታሪኽ ሰውራ ኤርትራ ኣብ ውሽጢ ከተማ ይኹን ኣብ ገጠር፡ ኣብ ሜዳ ይኹን ኣብ ስደት ዘበርከትኦ ኣበርክቶን ዘርኣይኦ ጽንዓትን ሕጂ ዘርእይኦ ዘለዋ ተወፋይነት መወዳድርቲ ዘይርከበ ስለ ዝኾነ ንምጥፍኡ እዩ። እዚ ክምስርትኦ ዝሸባሰባ ዘለዋ ማሕበር ተቛውሞ ደ/ኣንስትዮ፡ በቶም ንሃገር ኩቦ ዝደርበዩላ ዝምራሕ ዘሎ ምንቅስቓሳት እዩ። ሃንደስቱ ሃገራዊ ሓልዮት ዘይብሎም፡ ክሳብ ብሂወት ዘለዉ መነባብሮ ስለ ዘድልዮም፡ እቲ ከንብሮም ዝመረጹዎ ስራሕ በታቲንካ ናብራኻ ግበር ስለ ዝኾነ ጥራሕ እዩ። ኣብዚ ሒዝናዮ ዘሎና ወርሒ ክልተ፡ ኣብ ዋሽንግቶን ዝተገብረ ኣኼባ ደቀንስትዮ ብታሪኽ ኣደታተን ዝዘንግዓ፡ ብቓላት ዕሱባት ዝሰድዓ፡ ዘወርተን ድሕሪ መጋረጃ። ንሰን ኣብፊት ተሰሪዔን ማሕበር ደቀንስትዮ ተቋመርቲ (ማደተ) ከቁማ ይሰርሓ ከምዘለዋ ክንግንዘብ ኪእልና ኣሎና።*

 *ኣብዚ እቲ ዘገርም እቶም ቁጽሮም ኣርብዓ ዝኾኑ ጉጅለታ ጥፍኣት፡ ነርብዓ ዓመት ዝኣክል ክባልዑ ዝጸንሑን፡ ነርብዓ ዓመታት ዓሚሎም ዝቦኽቦኹን፡ ሕጂ ሓድሽ ጽውጽዋይ፡ ሃገርና ንምድሓን ኣብ ሓደ ተጠርኒፍና ብሓደ ኰና ንስርዓት ህግደፍ ክንድምስስ ተሰማሚዕና ኣሎና ኢሎም ዝኣወጅሉ ሰሙን እዩ። እዝስ ንሰብ ዘይኮነ ንእንስሳታት ዘስሕቅ ውዕሎ እዩ። ሃገራዊ ማሕበር ደቀንስትዮ ኤርትራ (ሃማደኤ) ኣብ ግዜ ሰባዓታት ክቀውም ከሎ ጸረ ባዕዳዊ መግዛእቲ፡ ጸረ መግዛእቲ፡ ሰፍ ዘይብል ሃገራዊ ሓላፍነት ተሰኪመን ጉቡኤን ንምፍጻም ብረተን ተዓጢቐን ከም ኩሉ ተጋዳላይ፡ ተዋጊኤን፡ ተወጊኤን፡ ሰንኪለን፡ ተሰዊኤን፡ ኣብ ጉዳይ ሃገር ዋጋዕዳጋ ከይገበራ ብኤርትራውነተን ድኣንበር ብዝኾነ ካልእ ነገራት ከይተጸልዋ ዝተጋደላ እየን። ሱር ናይዚ ማሕበር ዕምቆቱ ሱር ቀላሚጦስ እዩ። ስለዚ ከኣዩ ዓንቲሩ፡ ተኸቢሩ፡ ዝነብር። እዚ ሕጂ ነዚ ማሕበር’ዚ ክደናደን ዝፍትን ዘሎ ኣብ ሓሰር ዝድኮን ዘሎ ማሕበር ደቀንስትዮ ተቛመርቲ (ማደተ) ለባም እንተላተን ትምዓደን ክስዕባ ታሪኽ ሓርበኛታት ኣደታተን። እቲ ብሓያል ሃገራዊ ኒሕ ኣብ ጽንኩር መድረኽ ብሓያል እምነት ዝተመስረተ ማሕበር፡ ኣብ ዋሺንግቶን ተጋቢእካ፡ ጥዑም እናበላዕካን ሰተኻን፡ ንምድንዳኑ ኣይከኣልን ጥራይ ዘይኮነስ ኣእሙሮ ዘለዎ ሰብ ክሓስቦ ዘይግባእ ጉዳይ እዩ። ሓደ ክልተ ዓበይቲ ኣብቲ ጉዳይ ኣለዋ/ዉ። ዓባይ ወይ ዓቢ ማለት ግን ኣይትጋገን ኣይጋገን ማለት ኣይኮነትን ኣይኮነን። ዓበይቲ እሞኽኣ ሙሁራትን ሙኩራትን እዮም ካብ ሓደ እሰያስ ዝመርሓ፡ ሃገር 5,000,000 ህዝቢ ይጥፋእ ኢሎም ምስ ደመኛታት ህዝብና ኮይኖም ነዚ ዝግበር ዘሎ ግጉይ ውዳበ ዝመርሑ ዘለዉ። ከም ርእይቶይን እቲ ዝሕሰብ ዘሎ ማሕበር ካብተን ጀጋኑ ኣደታት ሰውራ ተመኩሮ ወሲድክን፡ ማሕበር ልምዓትን ረዲኤትን ንህዝቢ ዝጠቅም (ማሕበር ግብረ ሰናይ) ሰለስተ መኽሰብ ዘለዎ፡ ሕልናዊ ዘዕግብ፡ ጽጉም ዝረብሓሉ፡ መንግስተሰማይ ትኣትወሉ፡ እንተውዓልክንኦ ይሓይሽ እብል። እዚ ጽሑፍ ኣብ ጽልኢ ዝተሞርኮሰ ኣይኮነን። ምስ ዝኾነ ወይ ዝኾነት ውልቃዊ ጽልኢ የብሉን። ግን ሃገራዊ ጉዳይና ብኣሉታ ክዝረበሉን ኣዕነውቲ ውዲታት ክእለመሉ ከሎ ብመን ብዘየገድስ ፖሎቲካዊ ሓሳብና ካብ ምሃብ ክንቁጠብ ኣይግባእን። ነተን ካብ ግዜ ሰውራ ምስ ገድሊ ተጋዲለን ዓወት ዘምጽኣ ውዳቤታት ግንባር ክንጣበቐለን ግደታዊ ሓላፍነት ስለ ዘሎና ንዕኤን ከፍርስ ዝብገስ ጉጅለ ካብ ምፍሻሉ ዓዲ ኣይንውዕልን።*

*ነባሪ ዝኽሪ ንሰማእታትና፡ ክብርን ሞጎስን ንስንኩላትና፡ ሞሳ ንምክልኻል ሓይልታትና፡ ዓወት ንሓፋሽ ህዝብና፡ ገብረንጉስ መስመር፡*